CELEX: 52013PC0325
Language: lv
Date: 2013-05-31
Title: Priekšlikums PADOMES LĒMUMS par to, lai Eiropas Savienības vārdā parakstītu Minamatas konvenciju par dzīvsudrabu

|
			
		
		
		52013PC0325
		
			Priekšlikums PADOMES LĒMUMS par to, lai Eiropas Savienības vārdā parakstītu Minamatas konvenciju par dzīvsudrabu /* COM/2013/0325 final - 2013/0168 (NLE) */
			
				
		
		
			
			   	PASKAIDROJUMA RAKSTS
Dzīvsudrabs
un vairums tā savienojumu cilvēkiem, ekosistēmām un
dzīvajai dabai ir ļoti toksiski. Tāpēc
kopš 2003. gada ANO Vides programma (UNEP) šo ķīmisko
elementu atzīst par globāla mēroga problēmu[1], un ES līmenī
tam tiek piemērots visaptverošu kontroles pasākumu kopums atbilstoši
2005. gadā pieņemtajai Kopienas stratēģijai
attiecībā uz dzīvsudrabu (turpmāk — „stratēģija”)[2].
Pamatojoties uz
stratēģijā definēto politisko pieeju, ES kopš
2005. gada ir aicinājusi ANO Vides programmas paspārnē vest
sarunas par vispārēju, juridiski saistošu instrumentu par
dzīvsudrabu. Dzīvsudrabs ir
noturīgs, un tā emisijas gaisā var pārvietoties lielā
attālumā, nogulsnēties jebkur pasaulē un uzkrāties
barības ķēdē, īpaši zivīs. Tāpēc, lai risinātu globālo ar
dzīvsudrabu saistīto problēmu, tādi pasākumi, kuri
attiecas vienīgi uz ES ģeogrāfisko apgabalu, nav pietiekami.
Atbilstoši
vispārējai ES nostājai, par ko tika panākta vienošanās
(Padomes 2008. gada decembra secinājumi), tika pausts aicinājums
izveidot visaptverošu dzīvsudraba tematikai veltītu instrumentu, kas
aptvertu pasākumus, kuru nolūks ir samazināt dzīvsudraba
piegāžu apjomu; samazināt
dzīvsudraba pieprasījumu produktos un procesos; samazināt dzīvsudraba starptautiskās
tirdzniecības apjomu; samazināt
dzīvsudraba emisijas atmosfērā; panākt
tādu dzīvsudrabu saturošo atkritumu apsaimniekošanu, kas būtu
videi droša; rast videi drošus
dzīvsudraba glabāšanas risinājumus; attīrīt
piesārņotus objektus un
padziļināt izpratni. Padome
2012. gada jūnija secinājumos uzsvēra, cik svarīgi ir
turpināt aktīvu dalību sarunās par visiem
gaidāmās vispārējās konvencijas par dzīvsudrabu
aspektiem.
Ar
administratīvās padomes 2009. gada februāra Lēmumu
Nr. 25/5 ANO Vides programma iedibināja starpvaldību
sarunu komiteju (INC) un tai piešķīra tikpat plašas pilnvaras
visaptveroša, vispārēja, juridiski saistoša instrumenta
izstrādei attiecībā uz dzīvsudrabu.
Uz šo pilnvaru
pamata notika piecas INC komitejas sesijas: INC-1 Stokholmā
2010. gada jūnijā; INC-2 Čibā
(Japānā) 2011. gada janvārī; INC-3 Nairobi
(Kenijā) 2011. gada novembrī; INC-4 no 2012. gada
27. jūnija līdz 2. jūlijam Puntadelestē
(Urugvajā); un — visbeidzot — INC-5, kas norisinājās
Ženēvā no 2013. gada 13. līdz 18. janvārim.
Tajos
jautājumos, kas ietilpst Savienības kompetencē un
attiecībā uz ko Savienība ir pieņēmusi noteikumus,
Padome 2010. gada 14. decembrī atļāva Komisijai ES
vārdā piedalīties sarunās par juridiski saistošu instrumentu
attiecībā uz dzīvsudrabu, apspriežoties ar īpašu komiteju,
kurā ir dalībvalstu pārstāvji, un saskaņā ar
šīs atļaujas papildinājumā izklāstītajām
sarunu norādēm. 
INC-5 noslēdzās, kā plānots, panākot vienošanos par
tāda visaptveroša, vispārēja, juridiski saistoša instrumenta
tekstu, kas risina ar dzīvsudrabu saistītos jautājumus,
t. i., Minamatas konvenciju par dzīvsudrabu, tādējādi
izpildot ar ANO Vides programmas administratīvās padomes Lēmumu
Nr. 25/5 dotās pilnvaras — noslēgt sarunu procesu pirms ANO
Vides programmas administratīvās padomes
27. kārtējās sesijas (Nairobi 2013. gada
18.–22. februārī).
Savienība
bija svarīgs dzinējspēks šajā sarunu procesā un
aktīvi piedalījās tā iznākumā atbilstīgi
Komisijai adresēto sarunu norāžu tvērumam.
ANO Vides
programmas administratīvās padomes 27. sesijā tika pausta
atzinība par sarunu procesa pabeigšanu un tika pieprasīts, lai
izpilddirektors sasauktu pilnvaroto pārstāvju konferenci
nolūkā konvenciju pieņemt un atvērt to parakstīšanai.
Jauno konvenciju
par dzīvsudrabu atvērs parakstīšanai diplomātiskā konferencē,
kas norisināsies Kumamoto, Japānā, 2013. gada
7.–11. oktobrī. To sauks par „Minamatas konvenciju par
dzīvsudrabu”, tādējādi pieminot Minamatas pilsētu,
kura atrodas netālu no Kumamoto un kurā piecdesmitajos gados tika
pieredzēta pasaules vēsturē smagākā
saindēšanās ar dzīvsudrabu.
Konvencijas par
dzīvsudrabu saturs atbilst vispārējai ES nostājai, kurai
Padome piekrita 2008. gadā un kura tika apstiprināta
2012. gadā.
Ņemot
vērā iepriekš izklāstīto, Eiropas Savienības
pārstāvim ir jāparaksta Minamatas konvencija par
dzīvsudrabu, paredzot tās noslēgšanu vēlākā
datumā.
2013/0168 (NLE)
Priekšlikums
PADOMES LĒMUMS
par to, lai Eiropas Savienības
vārdā parakstītu Minamatas konvenciju par dzīvsudrabu
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 192. panta
1. punktu saistībā ar 218. panta 5. punktu,
ņemot vērā Eiropas Komisijas
priekšlikumu,
tā kā:
(1)       Dzīvsudrabs un tā
savienojumi ir ļoti toksiski cilvēku, dzīvnieku un augu
veselībai, un ES tiem piemēro regulējumu, kura nolūks ir
cilvēku veselības un vides aizsardzība.
(2)       ANO Vides programmas (UNEP)
administratīvā padome 2009. gadā uzdeva izpilddirektoram
sasaukt starpvaldību sarunu komiteju, tai uzticot pilnvaras sagatavot
vispārēju, juridiski saistošu dokumentu par dzīvsudrabu, un
izvirzot mērķi — šo darbu paveikt līdz administratīvās
padomes divdesmit septītajai kārtējai sesijai
2013. gadā.
(3)       Tajos jautājumos, kas
ietilpst Savienības kompetencē un attiecībā uz ko
Savienība ir pieņēmusi noteikumus, Padome 2010. gada
decembrī atļāva Komisijai ES vārdā piedalīties
sarunās par juridiski saistošu instrumentu attiecībā uz
dzīvsudrabu, ievērojot šīs atļaujas papildinājumā
izklāstītās sarunu norādes.
(4)       Sarunu process sekmīgi
noslēdzās, kā sākotnēji plānots, — starpvaldību
sarunu komitejas piektajā sesijā, kas notika Ženēvā
2013. gada 13.–18. janvārī.
(5)       Savienība bija
svarīgs dzinējspēks šajā sarunu procesā un aktīvi
piedalījās tā iznākumā atbilstīgi Komisijai
adresēto sarunu norāžu tvērumam.
(6)       Padome savā 3233. sesijā
2013. gada 21. martā atzinīgi novērtēja sarunu
procesa rezultātus.
(7)       Vispārējais,
juridiski saistošais instruments attiecībā uz dzīvsudrabu tiks
atvērts parakstīšanai diplomātiskā konferencē, kas
norisināsies Kumamoto (Japānā) no 2013. gada 7. līdz
11. oktobrim, un tā nosaukums būs „Minamatas konvencija par
dzīvsudrabu”.
(8)       Tādēļ
Konvencija būtu jāparaksta Savienības vārdā, paredzot
tās noslēgšanu vēlākā datumā,
IR PIEŅĒMUSI ŠO LĒMUMU. 
1. pants
Ar šo Savienības vārdā tiek
apstiprināta Minamatas konvencijas par dzīvsudrabu parakstīšanu,
paredzot minētās Konvencijas noslēgšanu.
Parakstāmās Konvencijas teksts ir
pievienots šim lēmumam.
2. pants
Padomes Ģenerālsekretariāts
sagatavo instrumentu, ar ko personu, kuru izraudzījies Konvencijas
sarunvedējs, pilnvaro parakstīt Konvenciju, paredzot tās
noslēgšanu.
3. pants
Šis lēmums stājas spēkā
tā pieņemšanas dienā.
Briselē,
                                                                       Padomes
vārdā —
                                                                       priekšsēdētājs
PIELIKUMS 
(Minamatas konvencijas par dzīvsudrabu
teksts)
[1]               ANO Vides programmas administratīvās padomes
Lēmums Nr. 23/9.
[2]               COM(2005) 20 galīgā redakcija, 28.1.2005;
pārskatīts ar COM(2010) 723 galīgā redakcija,
7.12.2010.